লিবিয়া পরিস্থিতি নিয়ে আলোচনা
লিবিয়ার বিদ্রোহী লড়াকুরা ত্রিপোলি পৌঁছিয়ে গিয়েছে - গাদ্দাফির তিন পুত্র গ্রেফতার
. লিবিয়ার নেতা মোয়াম্মার গাদ্দাফির শাসনের অবসানের জন্যে এগিয়ে আসা লিবীয় বিদ্রোহীরা বলছে যে তারা রাজধানী ত্রিপোলির বেশির ভাগ অংশই নিয়ন্ত্রণ করছে , তবে শহরে কিছু কিছু অংশে প্রতিরোধ অব্যাহত থাকায় আজ সোমবারও লড়াই চলছে। বিদ্রোহীরা বলছে যে মি গাদ্দাফির বাব আল আজিজিয়া থেকে ট্যাঙ্ক বেরিয়ে এসে গুলি করলে সংঘর্ষ শুরু হয়ে যায়। তবে মি গাদ্দাফির অবস্থান জানা যায়নি। লিবিয়ার বিরোধী পক্ষের অন্তবর্তী জাতীয় পরিষদের প্রধান মুস্ত্ফা আব্দেল জলিল বলছেন যে বিদ্রোহীরা মি গাদ্দাফি কোথায় আছেন , সেটা জানে না। তিনি বলেন যে আটক হলে মি গাদ্দাফিকে ন্যায় বিচারের সম্মুখীন করা হবে তবে তিনি জানেন না যে এই স্বৈরশাসক লিবিয়ার জনগণ এবং বিশ্ববাসীর বিপক্ষে যে অপরাধ করেছেন, সে ব্যাপারে আত্মপক্ষ কতটা সমর্থন করতে পারবেন। ত্রিপোলির বাইরের প্রতিরক্ষা ব্যুহ বিদ্রোহীরা ভেঙ্গে কেন্দ্রস্থলের গ্রীন স্কোয়ারে চলে আসে এবং সেখানকার হাজার হাজার বাসিন্দা বিদ্রোহীদের বিজয় উদযাপন করে। বিদ্রোহীদের প্রবেশের পর আনন্দোচ্ছল লিবিয়াবাসী শহীদ চত্বর নামের একটি প্রতিকী চত্বরে সমবেত হয়ে মি গাদ্দাফির পোস্টার ছিড়ে ফেলে । সাম্প্রতিক কাল পর্যন্ত সরকার ঐ অঞ্চলটি লিবিয়ার নেতার সমর্থনে গণ সমাবেশের জন্যে ব্যবহার করা হয়েছে। টি এন সি-র বৈদেশিক বিষয়ের উপদেষ্টা ওমর তুরবি গতরাতেই বলেন মুক্তিযোদ্ধারা গ্রীন স্কোয়ারে চলে এসেছে এবং আশা করা হচ্ছে আগামি ২৪ ঘন্টার মধ্যেই ত্রিপোলিতে বড় রকমের উৎসব পালন করা হবে। লিবিয়া পরিস্থিতি নিয়ে আলোচনা পরিচালনা করেছেন রোকেয়া হায়দার, সাথে অংশ নিয়েছেন মাসুমা খাতুন, আনিস আহমেদ এবং প্রবীণ সাংবাদিক মোহাম্মদউল্লাহ।